Κανονισμός Λειτουργίας Εκπαιδευτικών Εργαστηρίων

Καρλόβασι, Φεβρουάριος 2019

(Απόφαση Συνέλευσης υπ. αριθ. 10/15.2.2019)

# Μέρος Α: Πλαίσιο Λειτουργίας και Προδιαγραφές

# Εισαγωγή

## Αντικείμενο

Ο παρών Κανονισμός αφορά στα εκπαιδευτικά εργαστήρια του Τμήματος Μηχανικών Πληροφοριακών και Επικοινωνιακών Συστημάτων. Εφαρμόζεται κατ’ αντιστοιχία από τα ερευνητικά εργαστήρια του Τμήματος στις περιπτώσεις όπου προσφέρουν εκπαιδευτικές υπηρεσίες.

## Ισχύς του Κανονισμού

Ο παρών Κανονισμός ισχύει από την έγκρισή του από τη Συνέλευση του Τμήματος Μηχανικών Πληροφοριακών και Επικοινωνιακών Συστημάτων στις 15.2.2019 και η εφαρμογή του είναι υποχρεωτική.

## Εμβέλεια

Η εφαρμογή του παρόντος Κανονισμού αφορά σε όλους τους χρήστες των εργαστηρίων του Τμήματος, καθώς και στους διαχειριστές και συντηρητές του εξοπλισμού και των εγκαταστάσεων, στους διδάσκοντες των εργαστηριακών μαθημάτων και σεμιναρίων και σε κάθε έναν που εμπλέκεται στη λειτουργία των εργαστηρίων.

## Δομή

Ο Κανονισμός χωρίζεται σε δύο μέρη. Το πρώτο αφορά τη γενικότερη διάρθωση και λειτουργία των εργαστηρίων και το δεύτερο την πολιτική που αφορά στους χρήστες των εργαστηρίων.

## Ορολογία - Ακρωνύμια

*Εργαστηριακό μάθημα*: Αναφέρεται στο εργαστηριακό μέρος ενός μαθήματος, καθώς αυτόνομα εργαστηριακά μαθήματα δεν περιλαμβάνονται στο πρόγραμμα σπουδών του Τμήματος.

*Ίδρυμα*: Εννοείται το Πανεπιστήμιο Αιγαίου.

*Π.Ε.Σ.*: Πληροφοριακά και Επικοινωνιακά Συστήματα.

*Πανεπιστήμιο*: Εννοείται το Πανεπιστήμιο Αιγαίου.

*Τμήμα*: Εννοείται το Τμήμα Μηχανικών Πληροφοριακών και Επικοινωνιακών Συστημάτων.

# Εκπαιδευτικά εργαστήρια του Τμήματος Μηχανικών Π.Ε.Σ.

## Διάρθρωση εργαστηρίων

Το Τμήμα Μηχ/κών Π.Ε.Σ. διαθέτει 6 εκπαιδευτικά εργαστήρια στο ισόγειο του κτηρίου επί της οδού Παλαμά. Τα εργαστήρια «Ηλέκτρα», «Αλκμήνη» και «Φαίδρα» διαθέτουν προσωπικούς υπολογιστές και θεωρούνται εργαστήρια γενικής χρήσης, ενώ τα εργαστήρια «Άρτεμις», «Δόρυσσα», και το «Εργαστήριο ρομποτικής» διαθέτουν ειδικό εξοπλισμό για τη διδασκαλία μαθημάτων που έχουν σχέση με τις τηλεπικοινωνίες, τα δίκτυα επικοινωνιών, το υλικό υπολογιστών, ρομποτική, κ.ά..

## Προδιαγραφές

Οι προδιαγραφές των εργαστηρίων του Τμήματος διασφαλίζουν την εύρυθμη διδασκαλία των εργαστηριακών μαθημάτων, την εργονομία και την ασφάλεια των χρηστών τους. Συγκεκριμένα, θα πρέπει να τηρούνται, κατ’ ελάχιστον, οι παρακάτω προδιαγραφές:

* Μέχρι 2 χρήστες ανά σταθμό εργασίας.
* Επιφάνεια χώρου εργασίας τουλάχιστον 3μ2
* Διάδρομοι πλάτους τουλάχιστον 1,5μ.
* Επάρκεια φωτισμού και θερμοκρασίας 16ο έως 26οC.
* Τοποθέτηση σκιάστρων ή κουρτινών στα παράθυρα.
* Εξοπλισμός που συμμορφώνεται με τις καθιερωμένες εργονομικές αρχές.
* Πυροσβεστήρες σε κάθε αίθουσα.
* Η θύρα εξόδου να είναι ελεύθερη από εμπόδια καθ’ όλη τη διάρκεια λειτουργίας των εργαστηρίων.

## Δραστηριότητες

Ενδεικτικές δραστηριότητες που υποστηρίζονται από τα εκπαιδευτικά εργαστήρια είναι:

* Εκπόνηση εργαστηριακών ασκήσεων στο πλαίσιο συγκεκριμένων μαθημάτων.
* Πρόσβαση σε διάφορες ηλεκτρονικές υπηρεσίες που παρέχονται από το Πανεπιστήμιο (π.χ., υπηρεσίες ψηφιακής βιβλιοθήκης, διοικητικές υπηρεσίες, κ.λπ.).
* Πρόσβαση σε επιστημονικές πληροφορίες και άλλους πόρους που διατίθενται στο Διαδίκτυο.
* Πρακτικές ασκήσεις και εργασίες στο πλαίσιο μαθημάτων και σεμιναρίων που παρέχονται από τα προγράμματα σπουδών του Τμήματος, οι οποίες απαιτούν τη χρήση εργαστηριακού εξοπλισμού.
* Ερευνητικές δραστηριότητες και εκπόνηση διπλωματικών στα γνωστικά πεδία που θεραπεύει το Τμήμα.
* Σεμινάρια, διαλέξεις, επιστημονικές ανακοινώσεις και παρουσιάσεις που δεν αποτελούν μέρος των τακτικών εκπαιδευτικών δραστηριοτήτων του Τμήματος στο πλαίσιο προγραμμάτων δια βίου μάθησης, θερινών σχολείων, κ.ά..

# Φύλαξη

Το Τμήμα δύναται κατόπιν σχετικής απόφασης της Συνέλευσης να αναθέτει καθήκοντα επίβλεψης και φύλαξης του χώρου των εργαστηρίων σε μεταπτυχιακούς φοιτητές, υποψήφιους διδάκτορες, ερευνητές και μεταδιδάκτορες, ή σε άλλα κατάλληλα άτομα. Οι παραπάνω έχουν, μεταξύ άλλων, τις παρακάτω υποχρεώσεις:

* Να ελέγχουν εάν τα άτομα που εισέρχονται στο χώρο των εργαστηρίων έχουν δικαίωμα χρήσης, σύμφωνα με τον παρόντα Κανονισμό.
* Να επιβλέπουν την τήρηση του παρόντος Κανονισμού από τους χρήστες των εργαστηρίων.
* Να αναφέρουν κάθε γεγονός που αντιλαμβάνονται ότι δύναται να θέσει σε κίνδυνο την ασφάλεια των χρηστών του εργαστηρίου, καθώς και κάθε βλάβη, απώλεια εξοπλισμού, ζημία κ.λπ.
* Ειδικότερα, να ενημερώνουν την Υπηρεσία Πληροφορικής και Επικοινωνιών για οποιαδήποτε βλάβη ή ζημία στον εξοπλισμό πληροφορικής των εργαστηρίων αντιληφθούν (email: helpdesk@samos.aegean.gr) και να ενημερώνουν την Τεχνική Υπηρεσία για οποιοδήποτε πρόβλημα αντιληφθούν και αφορά τον υλικοτεχνικό εξοπλισμό, όπως θύρες, παράθυρα, κλιματισμός, έδρανα κ.λπ. (τηλ. 22730 82040).
* Να ειδοποιούν εγκαίρως στην περίπτωση που κωλύονται να ασκήσουν τα καθήκοντά τους, σύμφωνα με το πρόγραμμα φύλαξης.
* Να κλειδώνουν τα εργαστήρια, όταν πρόκειται να μείνουν χωρίς φύλαξη, για οποιοδήποτε λόγο. Σε αυτήν την περίπτωση θα πρέπει να μεριμνούν, ώστε να αποχωρήσουν όλα τα άτομα που βρίσκονται εντός του εργαστηρίου.
* Σε περίπτωση που αντιμετωπίζουν σοβαρά περιστατικά, για τα οποία κρίνουν πως θα πρέπει να κληθεί η αστυνομία ή η πυροσβεστική υπηρεσία, αναλόγως, θα πρέπει πρώτα να καλούν την αστυνομία ή την πυροσβεστική υπηρεσία και, αμέσως μετά, να ενημερώνουν τις αρχές του Πανεπιστημίου.

# Οργάνωση και διεξαγωγή των εργαστηριακών μαθημάτων

## Γενικοί κανόνες

Για τη διεξαγωγή των εργαστηριακών μαθημάτων θα πρέπει να τηρούνται οι παρακάτω γενικοί κανόνες:

* Πριν την έναρξη κάθε ακαδημαϊκού εξαμήνου συντάσσεται και ανακοινώνεται ένα λεπτομερές ωρολόγιο πρόγραμμα λειτουργίας των εργαστηρίων, δίνοντας προτεραιότητα στις εκπαιδευτικές απαιτήσεις των προγραμμάτων σπουδών. Οι υπόλοιπες ελεύθερες ώρες των εργαστηρίων διατίθενται για χρήση στους φοιτητές, υπό την επίβλεψη του προσωπικού του εργαστηρίου ή άλλου υπευθύνου, όπως ορίζεται από τη Συνέλευση του Τμήματος.
* Το ωρολόγιο πρόγραμμα εργαστηριακών μαθημάτων κάθε εξαμήνου καταρτίζεται με ευθύνη του υπεύθυνου κατάρτισης του ωρολογίου προγράμματος του Τμήματος, αναρτάται στην ιστοσελίδα του Τμήματος, και στην περίπτωση έκτακτων εκπαιδευτικών ή άλλων δραστηριοτήτων ενημερώνεται με χρήση του συστήματος διαχείρισης αιθουσών (<http://crms.aegean.gr/>) της Πανεπιστημιακής μονάδας Σάμου.
* Το ωρολόγιο πρόγραμμα περιλαμβάνει προγραμματισμένες δραστηριότητες, όπως τη διδασκαλία μαθημάτων και τη διεξαγωγή εργαστηριακών ασκήσεων.
* Η αίθουσα επιβάλλεται να κενώνεται 15’ πριν την έναρξη κάθε προγραμματισμένης δραστηριότητας και να τίθεται σε λειτουργία ξανά 15’ μετά τη λήξη του.
* Ο υπεύθυνος του εργαστηρίου έχει το δικαίωμα να μην επιτρέψει την είσοδο στο εργαστήριο σε φοιτητή/φοιτήτρια που προσέρχεται μετά την καθορισμένη ώρα προσέλευσης.
* Ο υπεύθυνος του εργαστηρίου έχει το δικαίωμα να ζητήσει από φοιτητή/φοιτήτρια να αποχωρήσει από το χώρο του εργαστηρίου, εάν κρίνει πως παρεμποδίζει το μάθημα, ή στην περίπτωση που παραβιάζει τον παρόντα κανονισμό, ή στην περίπτωση που δεν συμμετέχει στο μάθημα (π.χ., εάν χρησιμοποιεί τους υπολογιστές για άλλους σκοπούς και όχι για την εκτέλεση των εργαστηριακών ασκήσεων).
* Κατά τη διάρκεια μαθημάτων και ασκήσεων δεν επιτρέπεται η παρουσία άλλων ατόμων στο χώρο εκτός αν έχει δοθεί άδεια από τον υπεύθυνο του εργαστηρίου.

## Οργάνωση των εργαστηριακών μαθημάτων

Παρακάτω περιγράφονται οι βασικές υποχρεώσεις των υπευθύνων των εργαστηριακών μαθημάτων, καθώς και οι προϋποθέσεις για την οργάνωση των εργαστηριακών μαθημάτων:

* Σε κάθε θέση εργασίας επιτρέπονται μέχρι 2 φοιτητές/φοιτήτριες.
* Η εγγραφή των φοιτητών/φοιτητριών στα εργαστηριακά μαθήματα και η κατανομή τους σε ομάδες γίνεται από τον υπεύθυνο του εργαστηριακού μαθήματος.
* Η παρακολούθηση του εργαστηριακού μέρους των μαθημάτων είναι υποχρεωτική, εκτός εάν o διδάσκων του μαθήματος έχει χαρακτηρίσει προαιρετική την παρακολούθηση για το σύνολο ή για συγκεκριμένες κατηγορίες φοιτητών/φοιτητριών. Για τη διασφάλιση του υποχρεωτικού χαρακτήρα της παρακολούθησης τηρείται παρουσιολόγιο με ευθύνη του υπεύθυνου του εργαστηριακού μαθήματος.
* Οι εργαστηριακές ασκήσεις δε θα πρέπει να διαταράσσουν την οργάνωση και λειτουργία των εργαστηρίων. Π.χ., δε θα πρέπει να προκαλούν μόνιμες αλλαγές στην τεχνοδιαμόρφωση του εργαστηρίου, δε θα πρέπει να θέτουν σε κίνδυνο τον εξοπλισμό, κ.λπ.
* Οι υπεύθυνοι των εργαστηρίων θα πρέπει να διασφαλίζουν πως από την εκτέλεση των εργαστηριακών ασκήσεων δεν προκύπτει κίνδυνος για την ασφάλεια των συμμετεχόντων.
* Οι υπεύθυνοι των εργαστηρίων θα πρέπει να αναφέρουν κάθε γεγονός που αντιλαμβάνονται ότι δύναται να θέσει σε κίνδυνο την ασφάλεια των χρηστών του εργαστηρίου, καθώς και κάθε βλάβη, απώλεια εξοπλισμού, ζημία κ.λπ.
* Στα εργαστήρια που διαθέτουν ειδικό εξοπλισμό, οι διδάσκοντες των μαθημάτων που υποστηρίζονται από αυτά τα εργαστήρια (δηλ., τα μαθήματα που σχετίζονται με τις τηλεπικοινωνίες, τα δίκτυα υπολογιστών, το υλικό υπολογιστών, κ.ά.) εκδίδουν, εφόσον το θεωρούν αναγκαίο, ειδικές οδηγίες και κανόνες για τη χρήση αυτών των εργαστηρίων και του εξοπλισμού τους. Η εφαρμογή αυτών των οδηγιών και κανόνων είναι υποχρεωτική.
* Για την εξέταση των φοιτητών στα εργαστηριακά μαθήματα εφαρμόζεται ο Κανονισμός Εξετάσεων του Τμήματος.

# Μέρος Β: Κανονισμός χρήσης των υποδομών των εργαστηρίων

# Δικαίωμα χρήσης

## Η χρήση των εργαστηρίων επιτρέπεται μόνο σε άτομα που ανήκουν στην ακαδημαϊκή κοινότητα του Πανεπιστημίου Αιγαίου και, συγκεριμένα, άτομα που ανήκουν στις εξής κατηγορίες: (α) καθηγητές και λοιποί διδάσκοντες, (β) προπτυχιακοί και μεταπτυχιακοί φοιτητές, (γ) ερευνητές, (δ) τεχνικό και εκπαιδευτικό προσωπικό, (ε) σπουδαστές και εκπαιδευτές προγραμμάτων επιμόρφωσης που διοργανώνει το Ίδρυμα, (στ) διοικητικοί υπάλληλοι.

## Πρόσωπα που δεν ανήκουν στις παραπάνω κατηγορίες μπορούν, κατ’ εξαίρεση, να χρησιμοποιήσουν τα εργαστήρια μόνο μετά από άδεια του Προέδρου του Τμήματος ή του Κοσμήτορα της Πολυτεχνικής Σχολής.

## Η διεξαγωγή προγραμματισμένων μαθημάτων έχει προτεραιότητα έναντι άλλων δραστηριοτήτων και, κατά συνέπεια, οι συμμετέχοντες σε αυτά απαιτείται να διευκολύνονται στη χρήση του χώρου και του εξοπλισμού.

## Άτομα με ειδικές ανάγκες και άτομα που χρήζουν βοήθειας έχουν προτεραιότητα στη χρήση των εργαστηρίων. Κάθε χρήστης έχει υποχρέωση να παρέχει βοήθεια στις παραπάνω περιπτώσεις, εφόσον του ζητηθεί.

## Οι φοιτητές, ερευνητές και το προσωπικό του Τμήματος έχουν προτεραιότητα σε σχέση με τους φοιτητές άλλων Τμημάτων και άλλες κατηγορίες χρηστών.

## Ο χώρος και ο εξοπλισμός των εργαστηρίων δεν επιτρέπεται να χρησιμοποιείται για εμπορικούς σκοπούς, ή για οποιαδήποτε δραστηριότητα επιφέρει άμεσο οικονομικό όφελος στο χρήστη.

## Ο χώρος και ο εξοπλισμός των εργαστηρίων δεν επιτρέπεται να χρησιμοποιούνται για οποιαδήποτε παράνομη ενέργεια, όπως η παραβίαση των δικαιωμάτων πνευματικής ιδιοκτησίας, η παράνομη πρόσβαση σε δίκτυα και συστήματα, η διακίνηση παράνομου υλικού κ.ά..

## Το Τμήμα διατηρεί το δικαίωμα να επιβάλει περιορισμούς στη χρήση των εργαστηρίων από συγκεκριμένους χρήστες ή κατηγορίες χρηστών, ή να περιορίσει συγκεκριμένες δραστηριότητες.

## Οι χρήστες των εργαστηρίων υποχρεούνται να φέρουν και να επιδεικνύουν, εάν τους ζητηθεί, φοιτητική ταυτότητα, ή αστυνομική ταυτότητα, ή άλλο νόμιμο έγγραφο που να πιστοποιεί την ταυτότητά τους.

# Πρόσβαση σε υπολογιστικούς πόρους

## Κάθε χρήστης για την εισαγωγή του στο σύστημα χρησιμοποιεί το όνομα χρήστη και τον κωδικό πρόσβασης που του εκχωρήθηκε από το Ίδρυμα.

## Απαγορεύεται η χρήση ονόματος χρήστη που ανήκει σε άλλον χρήστη, καθώς και η με οποιοδήποτε άλλο τρόπο χρήση λογαριασμού άλλου χρήστη.

## Οι χρήστες δεν επιτρέπεται να διαμοιράζονται και να αποκαλύπτουν εκκουσίως τα συνθηματικά τους.

##  Οι χρήστες που εντοπίζουν προβλήματα ασφάλειας και ευπάθειες του μηχανισμού ελέγχου πρόσβασης υποχρεούνται να τα αναφέρουν στην Υπηρεσία Πληροφορικής και Επικοινωνιών. Απαγορεύεται η εκμετάλλευση των παραπάνω αδυναμιών για οποιοδήποτε λόγο, καθώς και η διερεύνηση (δοκιμή) των παραπάνω ευπαθειών.

## Δεν επιτρέπεται οποιαδήποτε προσπάθεια παρακολούθησης (eavesdropping) της κίνησης δεδομένων και των παραμέτρων του δικτύου οποιουδήποτε συστήματος (φορέα ή χρήστη).

# Χρήση εξοπλισμού

## Κάθε χρήστης υποχρεούται μετά το πέρας της εργασίας του να αποσυνδέεται (sign-out).

## Απαγορεύεται στους χρήστες που αποχωρούν από μία θέση εργασίας να παρεμποδίζουν με οποιοδήποτε τρόπο άλλους χρήστες να τη χρησιμοποιήσουν (π.χ. «κλειδώνοντας» τον υπολογιστή ή αφήνοντας αντικείμενα στα καθίσματα).

## Απαγορεύεται η παράλληλη χρήση περισσότερων του ενός υπολογιστή από ένα χρήστη.

## Κάθε χρήστης πρέπει να φροντίζει να αφήνει τη θέση εργασίας καθαρή και ελεύθερη από προσωπικά ή άλλα αντικείμενα.

## Οποιαδήποτε μετακίνηση εξοπλισμού σε άλλο σημείο εντός ή εκτός των εργαστηρίων απαγορεύεται αυστηρώς.

## Δεν επιτρέπεται η εγκατάσταση, απεγκετάσταση, ή διαγραφή λογισμικού, εκτός εάν έχουν δοθεί σχετικές οδηγίες από τους υπεύθυνους των εργαστηριακών μαθημάτων.

## Δεν επιτρέπεται η αλλαγή ρυθμίσεων, εκτός εάν έχουν δοθεί σχετικές οδηγίες από τους υπεύθυνους των εργαστηριακών μαθημάτων.

## Δεν επιτρέπεται οποιαδήποτε παρέμβαση στη διαμόρφωση του υλικού εξοπλισμού των εργαστηρίων, εκτός εάν έχουν δοθεί σχετικές οδηγίες από τους υπεύθυνους των εργαστηριακών μαθημάτων.

## Εάν το εργαστήριο διαθέτει εκτυπωτή προς χρήση, τότε η χρήση του θα πρέπει να γίνεται για περιορισμένο αριθμό σελίδων και μόνο στο πλαίσιο των εκπαιδευτικών δραστηριοτήτων του Πανεπιστημίου.

## Όσοι παραλάβουν από τους υπεύθυνους του εργαστηρίου εργαλεία, ηλεκτρονικά εξαρτήματα, ή άλλο εξοπλισμό, οφείλουν να τα παραδώσουν στην κατάσταση που τα παρέλαβαν, όταν λήξει η περίοδος για την οποία τους έχουν παραχωρηθεί.

# Ζητήματα συμπεριφοράς και ασφάλειας

## Το κάπνισμα στους χώρους των εργαστηρίων απαγορεύται αυστηρώς.

## Δεν επιτρέπονται τα ποτά (αναψυκτικό, καφές, αλκοόλ, κ.λπ.) και τα φαγώσιμα στους χώρους του εργαστηρίου. Εξαιρείται το νερό, με την προϋπόθεση ότι γίνεται χρήση που δεν θέτει σε κίνδυνο τον εξοπλισμό των εργαστηρίων.

## Απαγορεύεται η πρόκληση θορύβων και, γενικότερα, η ηχητική όχληση των χρηστών του εργαστηρίου (π.χ., μουσική, δυνατή ομιλία, κ.λπ.).

## Απαγορεύεται η είσοδος σε κατοικίδια ή άλλα ζώα.

## Οι χρήστες οφείλουν να σέβονται το χώρο των εργαστηρίων και να προστατεύουν την εύρυθμη λειτουργία τους.

## Οι χρήστες των εργαστηρίων οφείλουν να σέβονται την ιδιωτικότητα των άλλων χρηστών και γενικότερα των μελών της ακαδημαϊκής κοινότητας του Ιδρύματος.

## Οι χρήστες των εργαστηρίων οφείλουν να συμβάλλουν στην ασφάλεια του χώρου και των ατόμων που βρίσκονται σε αυτόν. Οι παρακάτω κανόνες ασφάλειας χρήζουν ιδιαίτερης προσοχής:

## Να μη μεταφέρονται στο χώρο των εργαστηρίων εύφλεκτα υλικά ή πιθανές πηγές πρόκλησης πυρκαγιάς.

## Να μην παρεμποδίζεται ή δυσχεραίνεται, καθ’ οιονδήποτε τρόπο, η έξοδος των ατόμων που βρίσκονται εντός τους χώρου.

## Οι χρήστες των εργαστηρίων οφείλουν να γνωρίζουν πού βρίσκονται οι πυροσβεστήρες των εργαστηρίων.

## Οι χρήστες των εργαστηρίων οφείλουν να αναφέρουν καθετί που θεωρούν ότι θέτει σε κίνδυνο την ασφάλεια των ατόμων που βρίσκονται εντός του χώρου των εργαστηρίων στον υπεύθυνο του εργαστηριακού μαθήματος, ή στον υπεύθυνο φύλαξης, ή στην αντίστοιχη υπηρεσία του Πανεπιστημίου (π.χ., τεχνική υπηρεσία, υπηρεσία πληροφορικής και επικοινωνιών, κ.λπ.).

## Οι χρήστες των εργαστηριών οφείλουν να αναφέρουν κάθε περίπτωση εισόδου στο χώρο ατόμων που δεν δικαιούνται χρήσης των εργαστηρίων, σε περίπτωση που υποπέσει στην αντίληψή τους.

## Οι χρήστες των εργαστηρίων οφείλουν να αναφέρουν κάθε περίπτωση παραβίασης του παρόντος κανονισμού που υποπίπτει στην αντίληψή τους.

# Περιορισμοί

## Το Πανεπιστήμιο δεν φέρει καμία ευθύνη για τυχόν απώλεια ή αλλοίωση δεδομένων και αρχείων. Οι χρήστες έχουν την ευθύνη για τη τήρηση εφεδρικών αντιγράφων των δεδομένων τους.

## Το Πανεπιστήμιο δεν ευθύνεται για τυχόν παραβίαση της εμπιστευτικότητας των δεδομένων των χρηστών. Οι χρήστες έχουν την ευθύνη προστασίας των δεδομένων που θεωρούν εμπιστευτικά, ή που είναι προσωπικού χαρακτήρα.

##  Το Πανεπιστήμιο καταβάλει κάθε προσπάθεια για την εύρυθμη λειτουργία των εργαστηρίων και του εξοπλισμού τους. Εντούτοις, τα εργαστήρια στο σύνολό τους ή μέρος του εξοπλισμού τους ενδέχεται σε κάποιες περιπτώσεις να μην είναι διαθέσιμα είτε λόγω εκτάκτων περιστατικών είτε λόγω προγραμματισμένων εργασιών σε αυτά.

# Κυρώσεις

## Το Πανεπιστήμιο διατηρεί το δικαίωμα να επιβάλλει κυρώσεις σε περίπτωση παραβίασης του παρόντος Κανονισμού, ακολουθώντας τις διαδικασίες και τους όρους που προβλέπονται στον Εσωτερικό Κανονισμό του Πανεπιστημίου, τον Κανονισμό Σπουδών, και την κείμενη Νομοθεσία.

# Πρόβλεψη

## Θέματα που δεν καθορίζονται από τον παρόντα κανονισμό θα αντιμετωπίζονται από τη Συνέλευση του Τμήματος βάσει της κείμενης νομοθεσίας.